KCE ควง HANA วิ่งกระฉูด! เก็งฯ ผลงานไตรมาส 2 โต รับออเดอร์พุ่ง
KCE ควง HANA วิ่งกระฉูด! เก็งฯ ผลงานไตรมาส 2 โต รับออเดอร์พุ่ง "บล.กสิกรไทย" แนะเป้า KCE ที่ 80 บ. ส่วน "บล.ฟินันเซีย ไซรัส" แนะนำ "ซื้อ" หุ้น HANA เป้า 63 บ.
KCE ควง HANA วิ่งกระฉูด! เก็งฯ ผลงานไตรมาส 2 โต รับออเดอร์พุ่ง "บล.กสิกรไทย" แนะเป้า KCE ที่ 80 บ. ส่วน "บล.ฟินันเซีย ไซรัส" แนะนำ "ซื้อ" หุ้น HANA เป้า 63 บ.
24 พ.ค. 2564

ผู้สื่อข่าวรายงานว่า ล่าสุด ณ เวลา 15.18 น. ราคาหุ้น บริษัท เคซีอี อีเลคโทรนิคส์ จำกัด (มหาชน) หรือ KCE อยู่ที่ 68.50 บาท บวก 5.50 บาท หรือ 8.73% สูงสุดที่ 70 บาท ต่ำสุดที่ 63.25 บาท ด้วยมูลค่าซื้อขาย 1.85 พันล้านบาท
ส่วน ราคาหุ้น บริษัท ฮานา ไมโครอิเล็คโทรนิคส จำกัด (มหาชน) หรือ HANA อยู่ที่ 54.75 บาท บวก 3 บาท หรือ 5.80% สูงสุดที่ 55.25 บาท ต่ำสุดที่ 52 บาท ด้วยมูลค่าซื้อขาย 1.07 พันล้านบาท
โดย บล.กสิกรไทย ระบุในบทวิเคราะห์ฯ แนะนำหุ้น KCE ราคาพื้นฐาน 80 บาท คงมุมมองบวกทั้งในระยะสั้นและระยะยาว จากความต้องการ PCB ระดับสูง โดยกำลังการผลิตเต็มไปจนถึงเดือน พ.ย. 2564 ขณะที่ราคาทองแดงที่พุ่งสูงขึ้นกดดันต้นทุนการผลิตนั้นทางบริษัสามารถเจรจาขอขึ้นราคาขายและส่งผ่านราคาต้นทุนที่สูงขึ้นให้ลูกค้าแทนได้  นอกจากนี้ KCE เป็นอีกหนึ่งบริษัทที่คาดว่าจะยังสามารถทำกำไรเติบโตได้ทั้งเมื่อเทียบจากปีก่อน และเมื่อเทียบจากไตรมาสก่อนต่อในไตรมาส 2/64
ส่วนบล.ฟินันเซีย ไซรัส แนะนำ “ซื้อ” หุ้น HANA ผู้บริหารให้ข้อมูลว่าคำสั่งซื้อยังคงแข็งแกร่งมากทั้ง IC และ PCBA โดยเฉพาะกลุ่มยานยนต์และกระแส 5G เป็นปัจจัยหนุนการเติบโตรอบใหญ่อีก 2-3 ปีเป็นอย่างน้อย จึงคาดกำไรไตรมาส 2/64 จะกลับมาโตทั้งเมื่อเทียบจากไตรมาสก่อน และเมื่อเทียบจากปีก่อน
โดยสามารถผลักต้นทุนให้ลูกค้าได้หมด ส่วนปัญหา Chip ขาดแคลนที่ดูฟื้นช้าปัจจุบันยังไม่กระทบ แต่ต้องติดตามในครึ่งปีหลังปี 2564 ซึ่งอาจเป็นความเสี่ยงหากยังไม่คลี่คลาย โดยยังคงคาดกำไรปี 2564-2565 เพิ่มขึ้น 26% เมื่อเทียบจากปีก่อน และเพิ่มขึ้น 7% เมื่อเทียบจากปีก่อน ตามลำดับ โดยคงราคาเป้าหมาย 63 บาท